《崔仲才问诗于予作此赠之》
宋代·周孚

日吾来此居，时已闻子名。堕地骥騄俊，破壳陵伽鸣。

过我不惮劳，琳琅照柴荆。图史备商榷，辞章叹纵横。

夤缘托末契，岁月今峥嵘。相望百里远，尚记十载情。

袖中河梁句，规摹汉西京。赏子圭璧姿，愧我蜩蛩声。

城麋反见迫，欲语还自惊。斯文煨烬馀，作者夷蹠并。

苦苣不耐秀，泾流自为清。差池百年内，望子为长城。

已知蓄积富，更在淘汰精。君看上岁田，宁可卤莽耕。

石槃久则穿，誓勿寒此盟。床头有浊酒，会与子同倾。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。